Komin (Ploče)

**Komin** je mjesto u Dubrovačko-neretvanskoj županiji koje pripada gradu Ploče. Naziv mjesta *Komin* znači *dimnjak*, *ognjište, vrućina*.

## Geografija

Komin je mjesto smješteno uz desnu obalu Neretve, pripada općini Ploče. Udaljeno je 10 kilometara od Ploča, 12 kilometara od Metkovića, 3 kilometara od Opuzena i 15 kilometara od granice s Bosnom i Hercegovinom. Iznad Komina nalazi se brdo Orlovac. Komin je dug dva kilometra i proteže se usporedno s tokom rijeke Neretve. Kroz Komin prolazi cesta koju je dao sagraditi Napoleon i željeznička pruga koja je sagrađena poslije Drugog svjetskog rata.

## Demografski podaci
Prema podacima iz 2001. godine Komin je imao 1.303 stanovnika.

## Historija
Prvobitno mjesto Komin nalazilo se na brdima Kozjak i Galičak na samom ušću Neretve u more, ali prije otprilike 400 godina radi epidemije malarije, Kominjani su preselili 6 kilometara uzvodno, gdje su osnovali novi Komin i tamo ostali do danas. U spomen na nekadašnje naselje Komin, danas postoji Kominsko ušće. U prošlosti su Kominjanima kao glavno prijevozno sredstvo služile trupe i lađe, a oni su bili poznati gusari i borili se s Mlečanima.

## Kultura

Ponad Komina 1925. godine sagrađena je crkva svetog Ante Padovanskog, koju stanovnici nazivaju *Bila golubica*. Svake godine 13. lipnja održava se *slava* u čast naslovnika crkve Svetom Anti Padovanskom. Zaštitnica mjesta je Sveta Barbara (4. prosinca), koja je uslišala molitve kominjana za poštedu od pošasti kuge. Komin ima banku i poštu, četiri trgovine, dva ugostiteljska objekta, te vlastiti poštanski broj 20 344.

Osim ovih institucija u Kominu djeluju i mnoge udruge, pa tako u ovom mjestu postoji limena glazba, mažoretkinje (osnovane 2000. godine), nogometni klub *Gusar Komin* koji igra u 1. županijskoj ligi, te tri udruge lađara *Gusari*, *Komin* i *Ništa naglo* koje sudjeluju u Maratonu lađa. Od udruga građana još su tu Preporod i KUD Danica hrvatska. Nekad je na ušću Neretve bio kamp Ušće, ali on je danas zatvoren. Na ušću Neretve nalazi se zaštićeni rezervat prirode Parile u kojem se nalaze zaštićene životinje kao što su liske, jegulje i ostale vrste.
Također postoji i kominski rock band "Rokondrum"

## Obrazovanje
Komin ima Osnovnu školu Ivo Dugandžić Mišić, vrtić i malu školu.

## Gospodarstvo

Najrazvijeniji je primarni sektor djelatnosti, većina stanovništva bavi se poljoprivredom (voćarstvo) i ribarstvom. Najpoznatiji plodovi iz doline Neretve su mandarine. Uzgajaju se i breskve, nektarine, šljive, lubenice, šipak, smokve, grožđe, jabuke; ukratko uspijevaju sve kulture osim banana. Plodno tlo je dobiveno melioriacijom koja je počela 60-tih godina prošlog stoljeća, a trajala je 20-tak godina. Tada je isušeno, među ostalim, i jezero Modrič na ušću Neretve. Poznat je i sustav navodnjavanja kanalima, jendecima. Specifična za taj kraj je jegulja, među ostalima su lubini tj. brancini, bilizme ili lice, cipoli i mnoge druge, a love se i ptice – liske.

## Sport
* NK Gusar Komin
* Udruga lađara Gusari Komin

## Zanimljivosti
Komin je poznat diljem svijeta kao nositelj Guinnessovog rekorda po broju štrumpfova okupljenih na jednom mjestu (Karneval '08). Okupljenih 533 Kominjana, preobučenih u legendarna mala plava stvorenja je u drugom pokušaju uspjelo oboriti rekord kojeg je do tada držalo jedna škola u Engleskoj.

## Izvori

## Vanjske veze
* Kominska kronika 
* Hrvatska seljačka glazba Komin